ઘણાં વર્ષોથી અમદાવાદના ચિત્રકાર અને ચિત્રશિક્ષક શ્રી કૌશિક પટેલ “માલવણિયા” ઈશ્વરની કૃતિ પાસે કલાસાધના કરાવવાનું ઉત્તમ કામ કરી રહ્યા છે. કામ કરવું અને જુદી અને શ્રેષ્ઠ રીતે કરવું તે તેમની સંસ્થા “ક્રિષ્ના કલા કલમ” નું લક્ષ્ય છે. બાળકો પાસે વિવિધ વિષયો પર સુંદર અને મનોહર ચિત્રોનું સર્જન કરાવી તે ચિત્રોના પ્રદર્શનો યોજે છે. લગભગ ૧૯૯૩ થી એટલે કે લગભગ ૨૧ વર્ષથી આ પ્રવૃત્તિ કરાવી રહ્યા છે. અત્યાર સુધીમાં આઠેક બાળચિત્ર પ્રદર્શનોના આયોજનો સંસ્થાના નામ નીચે કરી ચૂક્યા છે. જેવા કે, ‘સંસ્કૃતિના અણમોલ રત્નો-૨૦૦૨’, ‘મેઘધનુષની રંગછટા-૨૦૦૩’, ‘કન્યા કલાવૈભવ-૨૦૦૭’, ‘સર્જન શોધ્યા બાલહસ્તેઃ રામાયણ-૨૦૦૯’, ‘ઉત્સવપ્રિય ગુજરાત’ અને ‘બાળ સર્જકોનું મનોરાજ્યઃ મહાભારત-૨૦૧૨’. બાળકો પાસે સુંદર વિષયો પર સુંદર કામ કરવાની અને સમાજ સમક્ષ આ કામને રજૂ કરવાની ટેવ જ પડી ગઈ છે. એ ટેવ આજે તો પરંપરા બની ગઈ છે. તમામ પ્રદર્શનની એક પ્રદર્શન-સ્મરણિકાનું પ્રકાશન તો ખરું જ.